
Általános indokolás


Magyarország Kormánya a veszélyhelyzet kihirdetéséről szóló 40/2020. (III. 11.) Korm. rendelet 1. §-ában veszélyhelyzetet hirdetett ki az ország területére. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében veszélyhelyzetben a települési önkormányzat képviselő-testületének feladat-és hatáskörét a polgármester gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést érinti. 

A Kormány a kijárási korlátozással összefüggésben hétvégére meghozható önkormányzati intézkedésekről szóló 148/2020. (IV.23.) Korm. rendeletével felhatalmazta a települési önkormányzat polgármesterét, hogy 2020. április 25. (szombat) 00.00 órától 2020. április 26. (vasárnap) 24.00 óráig terjedő időtartamra, önkormányzati rendelettel a kijárási korlátozásról szóló 71/2020. (III. 27.) Korm. rendeletben (a továbbiakban: Kormányrendelet) foglaltaktól szigorúbb szabályokat állapítson meg a település tekintetében.

A hétvégére vonatkozó kijárási korlátozással összefüggésben meghozható önkormányzati intézkedésekről szóló 118/2020. (IV.16.) Korm. rendeletben kapott felhatalmazás alapján a 2020. április 18-19. közötti hétvégére a Kormányrendeletben foglaltaktól szigorúbb szabályozás meghatározása eredményesnek bizonyult. A koronavírus járvány gyorsuló, tömeges terjedésének megakadályozása érdekében indokolt a korlátozások további fenntartása a jelenlegi felhatalmazásban megjelölt hétvégi időszakban is. 


Részletes indokolás

Az 1. §-hoz

A közterületen tartózkodás, a lakóhely, tartózkodási hely, magánlakás elhagyásával kapcsolatos általános előírást tartalmazza. 

A 2. §-hoz

A rendelet hatályát határozza meg. 

A 3. §-hoz

A rendelet a Kormányrendeletben meghatározott alapos indokok körét – kivéve a 18 év alatti személyek esetében a 20.00 és 6.00 óra közötti időtartamokat – nem szűkíti. Előírja a közterületen a védőmaszk, vagy más, az orr és a száj eltakarására alkalmas textil viseletét. A 18 év alatti személyek esetében a 20.00 és 6.00 óra közötti időszakban a lakóhely, tartózkodási hely, magánlakás elhagyására vonatkozó alapos indokot az egészségügyi ellátás és szolgáltatás igénybevételének lehetőségére korlátozza. 

A 4. §-hoz

A Kormányrendeletben foglaltaktól szigorúbban szabályozza a sporttevékenységet végző, nem egy háztartásban élő személyek közötti kötelező távolság mértékét. 




A 5. §-hoz

A rendelet előírásait megsértőkkel szembeni szankciót határozza meg. 

A 6. §-hoz

A rendeletben meghatározott korlátozások betartásának ellenőrzésére jogosultakat határozza meg. 

A 7. §-hoz

Hatályba léptető rendelkezést tartalmaz.





Előzetes hatásvizsgálat


I. Várható társadalmi hatások
A helyi társadalom védelme a humán vírus tömeges terjedésétől. 

II. Várható gazdasági, költségvetési hatások
A gazdasági, költségvetési hatások nem jelentősek.

III. Várható környezeti és egészségi következmények
A járvány terjedésének lassítása. 

IV. Adminisztratív terheket befolyásoló hatások
Az adminisztratív terhekkel kapcsolatban jelentős hatás nem azonosítható. 

V. A rendelet megalkotásának szükségessége, a jogalkotás elmaradásának várható következménye
A rendelet megalkotása szükséges, mert a korlátozások szigorítása hiányában fennáll a járvány gyorsuló terjedésének veszélye. A jogalkotás elmaradása esetén a lakosság, különösen a veszélyeztetett korosztály körében a járvány nagyobb arányú terjedése fenyegetne. 

VI. A rendelet alkalmazásához szükséges személyi, szervezeti, tárgyi és pénzügyi feltételek
A szükséges szervezeti, személyi és tárgyi feltételek rendelkezésre állnak.  




